เรื่องร้องเรียน (ถนน) วันที่ 2022-06-22 08:31:06 — แขวงลุมพินี เขตปทุมวัน กรุงเทพมหานคร
จากเรื่องทางม้าลายข้ามถนนตรงแยกชิดลมจากฝั่งเมอคิวรี่ชิดลมข้ามไปทางฝั่งมาแตร์เดอี ที่เคยได้รายงานไปและขอให้ทำทางม้าลายขยับให้ห่างจากทางเลี้ยวออกไปหน่อยและขอให้ทำสีทางม้าลายให้ชัดขึ้น (เช่น อาจจะตีเป็นสีแดงรอบทางม้าลายให้เห็นก็ได้) เพื่อความปลอดภัยของผู้ข้ามถนนและผู้ขับขี่เนื่องจากตรงนี้เป็นแหล่งชุมชน ทั้งที่อาศัย ทั้งโรงแรมแต่ได้รับการแจ้งกลับมาถึงแก้ปัญหาจากผู้เกี่ยวข้องว่าตรงแยกดังกล่าวมีป้ายแจ้งให้รถหยุดรอสัญญาณไฟและมีสัญญาณไฟคนข้ามแล้ว 

จริงค่ะ มีป้ายค่ะ ป้ายแจ้งให้รถ "หยุดให้รอสัญญาณไฟ" ในภาพฝันที่ควรจะเป็นคือเมื่อรถเห็นป้ายและสัญญาณคนข้ามแล้ว รถควรชะลอเพื่อให้คนข้ามตรงทางม้าลายเมื่อไฟคนข้ามก็เขียว แต่ในความจริงมันไม่ใช่แบบนั้นค่ะ ความเป็นจริงคือเมื่อไฟเขียวแล้วรถทุกคันก็อยากรีบไปใช่ไหมคะ?? (และเวลากลางคืนก็อาจจะมองป้ายไม่เห็น แถวนี้ตอนกลางคืนห้างปิดก็ไม่ได้สว่างนะคะ) จะมีกี่ผู้ขับขี่กี่คันที่ชะลอคะ?? พอไฟเขียวก็เร่งเต็มที่ พอเลี้ยวไปยังไปถึง 50 เมตรก็เจอทางม้าลายทันทีก็เหยียบเบรคไม่ทัน ถ้าคนขับตัดสินใจเหยียบเบรคก็หัวทิ่มกันเอี้ยดอ้าด ถ้าเหยียบเบรคไม่ทันก็ขับทับทางม้าลายมันไปเลยให้คนข้ามรอคนมีเมตตาจอดให้ไปอย่างนั้น(ส่วนมากจะเป็นแบบนั้น)  
 
หากเจ้าหน้าที่ได้ลงมายืนสังเกตการณ์ตรงแยกจริงๆ ก็จะเห็นเหตุการณ์จริงว่ารถ  90% พอสัญญาณไฟเขียวจะรีบเลี้ยวเหยียบคันเร่งไปไม่ค่อยจอดให้คนข้ามค่ะ ขออนุญาตส่งรูปกลับมาให้ดูในสถานการณ์จริงค่ะ ในภาพขณะที่ถ่ายสัญญาณไฟคนข้ามเป็นสี"เขียว"และรถควร"จอด"ให้คนข้ามตามสัญญาณไฟ แต่สิ่งที่เจอคือคนข้ามต้องยืนรอรถผ่านไปคันแล้วคันเล่า ทั้งทั้งที่สัญญาณไฟเป็นสีเขียวและควรจะได้ข้ามอย่างปลอดภัยแท้ๆ จากภาพจะเห็นว่าในช่วงที่ไฟเขียว รถก็ยังคงวิ่งไม่สนใจว่ามีคนรอข้ามอยู่ (ในภาพเลข 1-5 คือช่วงเวลาเดียวกันขณะที่ไฟเขียว) คนข้ามต้องรอรถผ่านไปถึง 5 คันกว่า "ถนนโล่ง" และข้ามได้ ไม่ใช่ข้ามได้เพราะรถหยุดให้ข้ามตรงที่ทางม้าลาย อีกสองภาพหลังคือเวลาไล่เลี่ยกันหลังจากนั้นในสถาณการณ์เดียวกันคือแม้ไฟสัญญาณคนข้ามจะเขียวแต่รถก็ไม่หยุดให้ค่ะ 

ที่รายงานเข้ามาขอความช่วยเหลือแก้ไขปัญหาเพราะนี้คือปัญหาจากการใช้ชีวิตจริงที่เกิดขึ้นจากที่ได้ยืนข้ามถนนตรงแยกเป็นประจำทุกวัน ต้องยืนรอและลุ้นทุกวันว่ารถจะจอดให้ไหม?? ในขณะที่ข้ามจะมีรถพุ่งมาบนทางม้าลายไหม?? รวมทั้งมันเป็นอันตรายต่อผู้ขับขี่ที่อาจจะชนคนข้ามได้ 

เข้าใจว่าที่แยกอื่นๆ ที่มีข่าวว่ารถชนคนตายก็คงมีป้ายแบบนี้แหละค่ะแม้กระทั่งหน้าโรงเรียน แล้วมันแก้ปัญหาได้ไหมคะ?? เพราะฉะนั้นมันน่าจะถึงเวลาที่จะทำอย่างอื่นนอกจากมีป้ายแล้วให้คนขับรถหรือคนข้ามดูกันเองเพียงอย่างเดียวแล้วไหมคะ?? นี่คือสาเหตุที่แจ้งเข้ามาเพื่อร้องขอการแก้ปัญหาที่มีประสิทธิภาพค่ะ  

จากการแก้ปัญหาที่ให้มาจึงสงสัยว่าเรื่องมีป้ายบอกเท่านี้คือวิธีแก้ปัญหาที่ดีที่สุดในการพยายามรักษาความปลอดภัยของประชาชนแล้วหรือคะ ?? มีวิธีอื่นที่ practical ใช้งานได้จริงกว่านี้ รักษาความปลอดภัยกว่านี้ ลดอุบัติเหตุทั้งรถและคนมากกว่านี้และจะช่วยให้รถทราบว่ามีทางม้าลายตรงนี้และ "จอด" ให้คนข้ามจริงๆ กว่านี้ไหมคะ ?? 

ในเรื่องของทางข้ามถนนสถานที่ตรงนี้ก็มีคนอื่นที่แจ้งเข้าไปในระบบเช่นกันจึงคิดว่าทางเจ้าหน้าที่ผู้เกี่ยวข้องควรตระหนักถึงความปลอดภัยของความเสี่ยงนี้มากกว่าแค่ว่ามีป้ายแล้วจะปลอดภัยเช่นกันค่ะ